钦定古今图书集成/明伦汇编/官常典/第540卷 > 彭清
## 钦定古今图书集成/明伦汇编/官常典/第540卷 > 彭清

按《明外史》本传：“清字源洁，榆林人。初袭绥德卫指挥
使，以功擢都指挥佥事。弘治初，充右参将，分守肃州。
寇入犯，率兵蹑之，获马驼器仗及所掠人畜而还。寻
与巡抚王继恢复哈密有功。清虽位偏校，而好谋有
勇略，名闻中朝，尤为尚书马文升所器。尝引疾乞休，
文升力言于朝，慰留之。八年，甘肃有警，以文升荐，擢”
左副总兵，仍守甘肃。未几，巡抚许进乞移清凉州。而
是时哈密复为土鲁番所据，文升方密图恢复，倚清
成功，言“肃州多故，而清名著西域，不可易。”乃寝。文升
既得杨翥策，锐欲捣哈密，袭牙兰。乃发罕东赤斤暨
哈密兵，令清统之为前锋，从许进潜往。行半月，抵其
城下，攻克之，牙兰已先遁。乃抚安哈密遗种，全师而
还。是役也，文升授方略，拟从间道往，而进仍由故道，
牙兰遂逸去，斩获无几。然番人素轻中国，谓不能涉
其地。至是，千里远袭，始知畏清功居多，稍迁都指挥
使。十年，总兵官刘宁罢，擢清都督佥事代之。其冬，土
鲁番归哈密忠顺王陕巴且乞通贡，西域复定。屡辞
疾请解兵柄，不允。十五年卒。清御士有恩，久镇西陲，
威名甚著，番夷惮之。性廉洁，在镇遭母及妻妹四丧，
贫不能归葬。卒之日，将士及庶民妇竖皆流涕，遗命
其子不得受赙赠，故其丧亦不能归。帝闻之，命抚臣
发帑钱资送归里，赐祭葬如制。